Planlægningen af nyt boligområde i Tilst med 600-700 lejligheder og rækkehuse - og med dagligvarebutik - er nu sat på skinner.

Annonce

TILST: Først trådte kommunen hårdt på bremsen, men nu er der tæt på fuld gas på planerne om at omdanne Gasagrunden mellem Havkærvej og Blomstervej i Tilst til et boligområde med 600-700 lejligheder og rækkehuse. For et år siden var kommunen ikke meget for at ændre områdets status helt fra erhverv til boliger, fordi arealet ligger i et område uden grundvandsinteresser og derfor er velegnet til erhverv. Og fordi et nyt boligkvarter kunne komme til at lægge begrænsninger for det eksisterende erhvervsområde på den anden side af Blomstervej. Nu er der fundet en løsning, hvor boligerne bliver rykket lidt mod nordøst - og hvor der i planerne indgår, at der skal være mindst fem procent erhvervsbyggeri - kontorer - på Gasagrunden.

Med en ny vejstump bliver Bredskiftevej forlænget op til Blomstervej, så trafikken fra Viborgvej til det kommende boligområde på Gasagrunden kan komme ind den vej. Illustration fra høringsmaterialet.

Annonce

Dagligvarebutik

Planerne, der nu er i en offentlig forhøring frem til 20. december, indeholder en kerne bestående af seks karréer omgivet af fritliggende etageejendomme og rækkehuse. Det hele i to-fire etager. Alternativt kan nogle af rækkehusene mod nord ændres til punkthuse i fire-fem etager. Mod Havkærvej skal der efter planerne bygges en dagligvarebutik.

Annonce

Familieboliger

- På området kan der opføres omkring 60.000 etagekvadratmeter boliger. Der bliver primært tale om familieboliger, men der er også planlagt ungdomsboliger, siger byplanlægger Hanne Jørvang fra Aarhus Kommune. Modsat mange andre steder, hvor erhvervsområder skal omdannes til boligkvarterer, bliver der intet krav om, at en del af boligerne på Gasagrunden skal være almene. - Den vurdering foretager vi fra område til område. Her i Tilst er vurderingen, at der er nok almene boliger allerede, siger Hanne Jørvang.

Annonce

Helt nyt vejstykke

Hovedparten af trafikken til og fra det nye boligområde kommer til at ske via Blomstervej, der bliver forbundet med en forlænget Bredskiftevej. På den måde kommer trafikken til boligområdet ind fra Viborgvej i krydset ved Bredskiftevej/Runevej. Det betyder, at den ekstra trafik ikke kommer til at belaste rundkørslen ved Havkærvej. Bag planerne på Gasagruppen står Ejendomsgruppen Danmark fra Hvidovre sammen med Hellerup-firmaet Konstructgroup.

Med en ny vejstump bliver Bredskiftevej forlænget op til Blomstervej, så trafikken fra Viborgvej til det kommende boligområde på Gasagrunden kan komme ind den vej. Illustration fra høringsmaterialet.

Husk at du kan få alle nyheder om byudvikling i byen på vores facebookside Stiften.dk - alt om byudvikling i Aarhus: